
НэхъыфIхэм хабжэ
Къэрэшей-Шэрджэс.2015 гъэм лэжьыгъэм кърикIуахэмкIэ къэралым рейтинг нэхъ лъагэ щызиIэ губернаторхэм хагъэхьащ КъШР-м и Iэтащхьэ Темрезов Рашид.
Жылагъуэ граждан зыужьыныгъэмкIэ фондым (ФоРГО) игъэхьэзыращ а рейтингыр икIи «Известия» газетым къытрадзащ. КъэпщытакIуэхэм къызэрыхагъэщымкIэ, Къэрэшей-Шэрджэсым и Iэтащхьэ Темрезов Рашид зэпIэзэрыту, щапхъэу и къалэнхэр егъэзащIэ, Урысейм и губернатор нэхъыфIхэм ящыщ зыщ.
Сом мелуани 138-м щIигъу хухах
Адыгей.2016 гъэм республикэм и бюджетым къыхэкIыу Адыгейм и къуажэхэм зегъэужьыным сом мелуани 138,3-рэ трагъэкIуэдэнущ.
Федеральнэ ахъшэкIэ яухуэнущ газ зэрыкIуэ бжьамий километр 52-рэ, псы зэрыкIуэ — километр 67-рэ, къуажэ гъуэгуу километр 14-м нэс, фельдшер-акушер IуэхущIапIэу 4. Апхуэдэуи и кIэм нагъэсынущ ХьэпащIэ хуторым щаухуэ школыр. Адыгейм Мэкъумэш хозяйствэмкIэ и министерствэм къызэритымкIэ, псори зэхэту ахэр зэфIэгъэкIыным сом мелуани 158-рэ текIуэдэнущи, сом мелуан 67-р республикэ бюджетым къыхэкIынущ. Гъуэгухэм трагъэкIуэдэнущ федеральнэ мылъкуу сом мелуани 164-рэ, республикэ бюджетым щыщу сом мелуан 64-м щIигъу.
ЗэкIэ лажьэркъым
Абхъаз.Республикэм и сабий сад, школ псори щIышылэм и 26-м щегъэжьауэ мазаем и 15 пщIондэ лэжьэнукъым. Ахэр зэхуащIащ пыхусыху, ОРВИ зэуалIэр куэд зэрыхъум къыхэкIыу.
Узыншагъэр хъумэнымкIэ министерствэм къызэритымкIэ, H1N1 вирус (кхъуэ пыхусыху) Абхъазым зэкIэ къыщагъуэтакъым. Абы зыщахъумэн папщIэ сабий IуэхущIапIэхэр зэхуащIащ икIи а зэманым къриубыдэу цIыху куэд зыхэтыну зэхуэсхэр, зэхыхьэхэр республикэм щрамыгъэкIуэкIыну унафэ ящIащ.
Уэрдокъуэ Женя.
